Resolució 22/2017, d'1 de febrer
Administración: Ajuntament de Seròs
Expedient de contractació de les obres de renovació de les piscines municipals, informació sobre les subvencions obtingudes per finançar les obres i destí efectiu donat a aquestes subvencions.
L'Administració ha lliurat a la persona reclamant tota la documentació de què diu disposar sobre la sol·licitud formulada, de manera que la reclamació perd el seu objecte i procedeix finalitzar el procediment sense haver d'entrar en el fons, sens perjudici que, a la vista de les greus irregularitats relatives a l'arxiu i la gestió de la documentació municipal palesades novament per aquesta reclamació, es torni a donar trasllat als òrgans del Departament de Cultura competents per exercir la potestat inspectora i sancionadora en la matèria.
Deure de conservació de la informació.
Pèrdua sobrevinguda de l'objecte de la reclamació.
Número d'expedient de la reclamació: 295/2016.
Sentit de la resolució: finalització per pèrdua sobrevinguda de l'objecte de la reclamació.
"El passat 15 d'abril de 2016 va celebrar-se un ple on es va presentar un pla de sanejament per a l'Ajuntament de Seròs.
Aquest pla de sanejament incloïa la concertació d'una operació d'endeutament a llarg termini, per un import de 418.000€, per fer front a l'execució del Procediment Ordinari Contenciós Administratiu – 29/2008.
Regidors de l'Ajuntament han fet públic que la sentència del procediment 29/2008 condemna l'Ajuntament a pagar les obres de renovació de les piscines municipals que, per motius que es desconeixen, van quedar pendents de pagament en el seu dia.
Les obres van fer-se fa cosa d'una dècada i ara caldrà pagar-les amb interessos.
El més sorprenent és que l'Ajuntament de Seròs va rebre subvencions de sobres per pagar aquestes obres, com explico a continuació.
Prego tingueu per demanada la documentació detallada en aquesta sol·licitud a l'empara de la Llei 19/2014, de 29 de desembre, de transparència, accés a la informació pública i bon govern.
Us informo que vull rebre la documentació preferentment en format electrònic".
Com es desprèn dels antecedents, l'Administració ha lliurat a la persona reclamant tota la documentació de què diu disposar sobre la sol·licitud formulada.
Durant la tramitació de la reclamació davant la GAIP, l'Ajuntament ha confirmat que no ha trobat l'expedient complet de contractació sol·licitat, i ha explicat les raons per les quals no pot precisar el destí finalment donat a les subvencions concedides per a finançar les obres de renovació de les piscines municipals.
El resultat no és, evidentment, satisfactori des del punt de vista del dret d'accés a la informació pública, ja que l'Ajuntament hauria de disposar de l'expedient complet de contractació d'unes obres que, en el seu conjunt, han superat els 600.000 euros, i hauria de poder acreditar documentalment el destí finalment donat a les importants subvencions rebudes per finançar les obres.
Tanmateix, amb la constatació de la inexistència de la documentació i de la impossibilitat d'obtenir informació addicional, la reclamació perd el seu objecte i procedeix finalitzar el procediment sense haver de fer cap pronunciament sobre el fons de l'assumpte, ja que aquesta Comissió només és competent per declarar el dret d'accés a informació pública i no pas per fiscalitzar els comptes de l'Ajuntament ni inspeccionar els arxius municipals.
Gràcies a la sol·licitud d'accés i a la reclamació ulterior davant aquesta Comissió, la persona reclamant ha obtingut tota la informació disponible sobre les obres en qüestió, i pot actuar en conseqüència.
En tot cas, com ja es va assenyalar a les Resolucions sobre les Reclamacions 28/2015 i 1/2016, també referides a l'Ajuntament de Seròs, la pèrdua o destrucció irregular de documentació administrativa preceptiva com l'apuntada vulnera tant la normativa de transparència, com la d'arxius, i podria ser objecte de sanció administrativa.
Per aquest motiu, a la vista de les greus irregularitats relatives a l'arxiu i la gestió de la documentació municipal palesades novament per aquesta reclamació, la GAIP es veu obligada a tornar a donar-ne trasllat als òrgans del Departament de Cultura competents per exercir la potestat inspectora i sancionadora en la matèria.